Z.Oruc. Təşəkkür edirəm. Burada həm hörmətli Hadi müəllim, həm də hörmətli Əbülfəs müəllim qısa şəkildə ötən illər ərzində turizm sahəsində görülən köklü tədbirlərə yer verdilər. İndi onun hüquqi bazası daha da təkmilləşir və möhkəmlənir. Bir neçə müddət bundan əvvəl turizm sahəsi ilə bağlı beynəlxalq təşkilatları, qurumları buraya dəvət etmək üçün nazirlik turizm sərgisi olaraq çox yaxşı bir tədbir həyata keçirmişdi. Burada dünyanın turizm sahəsinin əsas siyasətini, parametrlərini daha yaxşı görmək mümkün oldu. Bu, nədən ibarət idi? Bəlli oldu ki, dünyada insanlar öz ömürlərini uzatmaq uğrunda çarpışırlar. Çox sadə, hamıya məxsus hissdir. Eyni zamanda, illər boyu qazandıqları xəstəlikləri aradan qaldırmaq istəyirlər. Ona görə dünənə qədər yalnız otellər üzərində, mətbəxlər üzərində qurulan turizm siyasəti öz yerini yeni dövrə verir. Sloveniya, Bolqarıstan, Çexiya, o cümlədən Gürcüstan və bir sıra hallarda Rusiya bu bazarda fəal şəkildə öz mövqelərini irəliyə çıxara bilir. Niyə? Çünki sizin dediyiniz o tibbi turizm, müalicəvi turizm digər bütün turizm sektorlarını üstələməkdədir. Azərbaycanda da bu sahədə gözəl imkanlarımız var. Müalicəvi sularımız var. Sadəcə, biz onu hərəkətə gətirərək dediyimiz o bazarda özümüzə mühüm yer qazana bilərik. Gədəbəy rayonundan Daşkəsənə qədər, o cümlədən Qaxda gözəl müalicəvi sular axıb gedir. Qafqaz dağlarının bir hissəsində Rusiya çox uğurla həmin o suların üzərində sanatoriyalar tikərək onlarla xidmət həyata keçirir.